Un nou proiect pentru conectivitatea Zonei Metropolitane Oradea a fost anunțat de președintele CJ Bihor, Ilie Bolojan, și primarul Oradiei, Florin Birta, anunță ebihoreanul.ro. Este vorba despre construirea unui nou drum de legătură între centura orașului și Inelul Rutier Metropolitan.
"Este un drum de aproximativ 6 kilometri, cu o valoare de aproximativ 35 milioane lei. Traseul a fost stabilit în colaborare cu primăriile din Sânmartin și Nojorid astfel încât să nu trecem peste anumite PUZ-uri (n.r. – Planuri Urbanistice Zonale) emise de cele două primării. Acest traseu nu afectează nicio construcție prin zona prin care trece, va afecta doar terenuri care vor trebui expropriate", a spus primarul Florin Birta.